Galacticii nici nu vor să audă! Motivul pentru care întârzie anunțul transferului lui Kylian Mbappe
Kylian Mbappe a intrat în ultimele luni de contract cu PSG, iar la finalul sezonului se pregătește să părăsească gruparea de pe Parc des Princes.
După cinci sezoane petrecute la campioana din Ligue 1, Kylian Mbappe a decis să plece de la PSG, șansele cele mai mari sunt să semneze cu Real Madrid, grupare care și-l dorește de mai mulți ani.
Publicația L'Equipe a dezvăluit că liderul din La Liga este dispusă să-i ofere între 2,5 și 3 milioane de euro pe lună, ceea ce înseamnă o remunerație anuală între 30 și 36 milioane de euro. În aceste condiții, Kylian Mbappe ar deveni cel mai bine plătit jucător de la Real Madrid, în condițiile în care Vinicius Jr. și Jude Bellingham primesc în jur de 20 de milioane anual.
Când va fi prezentat Kylian Mbappe la Real Madrid
Publicația Relevo anunță că transferul atacantului francez nu va fi anunțat mai devreme de începutul lunii iunie, oricare vor fi rezultatele din UEFA Champions League.
Potrivit sursei citate, jucătorii de la Real Madrid nu doresc să audă despre această schimbare decât la finalul sezonului, pentru a nu le fi distrasă atenția de la meciurile pe care le mai au de jucat, nici de la sărbătoarea de care se pregătesc, după câștigarea titlului de campioni în La Liga.
În aceste condiții, transferul lui Kylian Mbappe ar urma să fie făcut oficial în prima săptămână din luna iunie.
Kylian Mbappe cumpăra vila de lux din Madrid deținută de Sergio Ramos
Presa din Spania a dezvăluit o informație care, practic, confirmă faptul că atacantul francez s-a înțeles cu Real Madrid.
Kylian Mbappe a ajuns la un acord cu Sergio Ramos pentru achiziționarea vilei din Madrid a fostului căpitan al formației de pe ”Santiago Bernabeu”. Kylian Mbappe va plăti, conform sportskeeda.com, nu mai puțin de 18 milioane de euro pentru fosta locuință a fundașului central.
Cei doi au fost coechipieri timp de două sezoane la Paris Saint-Germain, lucru ce a facilitat negocierile pentru achiziționarea vilei de lux.
Urmăriți SPORT.RO și pe Google News